**Projektvizsga 9/5 évfolyam irodalom**

Az alábbi feladatok közül választhattok egyet az irodalom vizsgára – várható időpontja 2019. június 13 csütörtök 11 órától.

1. **Mit változtat a szövegen a fordítás?**

Mutasd be a Zabhegyező (Gyenes Judit 1961) és Rozsban a fogó (Barna Imre 2014) fordítások összehasonlításával, hogy milyen változásokat hozott az újrafordítás! Válassz ki egy fejezetet, és azt elemezd végig. Biztosan segít az angoltudásod is – használd!

1. **Egy kiállítás képei**

Salinger Rozsban a fogó című regénye alapján készíts egy olyan fotókiállítást, mely a nagyvárosban bolyongó, csavargó főszereplőre fókuszál, de ez a nagyváros Budapest 2019 kora nyarán. Mutass be olyan tereket, a regényben szereplő tárgyakra és a megjelenő hangulatokra fókuszálnak, kifejezik Holden életérzéseit. A kiállítás 25 – 30 képet tartalmazzon, s mutasd be azt a teret is, amelyben kiállítanád a képeket. Minden képnek adj címet – a projektfeladat része a tárlatvezetés.

1. **Táj- és térélmény versben, képen**

Válassz 12 verset, melyben meghatározó szerepe van a táj/tér bemutatásának és ehhez készíts 24 fotót és rajzot (ez utóbbi nem kötelező) egy kiállításhoz. A képeket együtt állítsd ki a verssel – a versszövegből kiindulva tarts tárlatvezetést. Minden szerzőről írj néhány sort a képek kiegészítéseképpen.

1. **Szerelmes szövegek és slágerek – 12 szerelmes sláger a pop és rockzene világából**

Mellékeld és mutasd be a dalok szövegét a költői eszköztár szempontjából, hogy milyen zenei irányzathoz kapcsolódik, annak eszköztárát hogy használja, és hogyan illik össze zene és szöveg!

1. **Útkeresés**

Janne Teller Semmi című műve alapján készíts fotóetűdöt, mely a regényben szereplő tárgyakra és a megjelenő hangulatokra fókuszál. A kiállítás 25 – 30 képet tartalmazzon, s mutasd be azt a teret is, amelyben kiállítanád a képeket. Minden képnek adj címet – a projektfeladat része a tárlatvezetés.

1. **Számonkérés**

Készítsd három, általad választott epocha anyagából 25 kérdéses ka-hoot kvízt! A projektbemutatón az osztálytársaid fogják tesztelni az általad készített feladatokat. Ügyelj arra, hogy kérdéseid tartalmasak, de megválaszolhatók legyenek!

1. **Írói véna**

Írj 4-8 oldal terjedelemben (ha nyomtatott szöveget írsz, 12 betűméret, 1,15 sortávolság) novellát egy mai kamasz viszontagságairól. Mutasd be, hogyan gondolkodik, lát és érez egy tizenéves fiatal ma, milyen problémákkal küzd, hogyan keres megoldásokat! Ha ezt a feladatot választod, a vizsga előtti nap 18 óráig mindenképpen juttasd el a művet a vizsgáztató tanárodhoz, hogy kellő figyelemmel el tudja olvasni. A vizsgán a novelládról és annak kapcsán az év folyamán megismert írásművek kapcsolatáról lesz szó.

1. **Illusztrátor**

Készítsd 10 általad választott ószövetségi történethez képpárokat! Bármilyen kézzel készített technikát választhatsz. A projektbeszámolón értelmezned kell a történeteket, s bemutatnod azt a technikát, amit választottál, valamint az illusztrációk koncepciójat!